答單監簿
作者：胡銓
朝代：宋

paragraphs: 賢哉洛城翁，塵甑每貸粟。
饑來睨書案，臭味清可掬。
獨抱古遺經，凜凜一川玉。
唯知耕寬閑，未暇井衍沃。
蕭然跨騄駬，破漏數間屋。
諫議真可人，著意向幽獨。
贈之三百月，鼂采照鯨目。
閉門予自煎，颯爽對修竹。
先生如玉川，詩書實其腹。
顧我亦何幸，此客良不俗。
新篇忽入手，闊躡李杜躅。
華衮褒雖榮，溢美論非篤。
何時玉壺山，復得從所欲。
三碗澆枯腸，勿賦飯不足。